User:W Gunes

“बर'” सोदोबनि सिनायथि (The word “Boro” : An introduction)

गुनेस्वर औवारि नं 2 भदेयागुरि, गसाइगाव बर' होन्नानै बुङोब्ला आथिखालाव सा-सानजा भारताव थानाय मोनसे सुबुं हानजाखौ फोरमायो एबा मिथियो। सुबुं बिगियानगिरिफोरा बर' एबा बड' सोदोबजों गोमो सुबुंफोरखौ फोरमायनो नाजायो। बेबादियैनो बर'फोरखौ मंग'लिया फोलेरनि होन्ना थांखिबोदों । दा बर'वा मोनसे हारि आरो रावखौ फोरमायो। बि. ऐस. हादसना "बड'" सोदोबखौ 1846 इं. मायथायाव गावनि "On The Aborigines of India" बिजाबाव बाहायजेनदों। बियो बे सोदोबजों "बड'" हानजानि सुबुंफोरखौ थांखिना बाहायजेनदोंमोन। लोगोसे सुबुं बिगियानगिरिफोराबो 'बड'' सोदोबखौ राभा, डिमासा, टिफ्रा, मेस, कसारि, देवरि, बर', हाजं बायदि बायदि फिसा फिसा सुबुं हारिसाफोरखौ ज'यै थांखिबोनायखौ नुनो मोनो आरो रावबिगियानफोराबो बेफोर हारिसाफोरखौ मोनसे फुंखा फोलेरनिफ्राय जोनोम जाबोदों होन्नानैबो बुङो। राव बिगियानफोरनि मथेबा बर' राव एबा बड' राव हानजाया सिन-तिबेटान फुंखा रावनि बाहागोसा आरो सुबुं बिगियानगिरिफोरनि मथेबा बर' एबा बड' हानजानि सुबुंफोरा एबा बर'फोरा मंग'लिया फोलेरनि मोनसे हारिसा(species)। बे बिथिङै बर' एबा बड'फोरखौ मंग'लिया हादाबनिफ्राय दावबायखारफैनानै थाफैनाय होननानै बुङो। अजायै 3000 बि.सि.(Before Christ) सिगां मंग'लिया-साइबेरिया हादाबफोराव सिन-तिब्बत राव रायग्रा सुबंफोरखौ गिदिंलाबायनाय एबा थानाय होननानै बुङो। बिनिनो हानजासे हानजा खोलाफारसे दावबायखारबोनानै हवांह'- इयांसिकियां सेरफाङाव सोदोमस्रि खुलि फसंफैदोंमोन। बिनो भुमनि सिगांसिन सुबुंनि सोदोमस्रि खुलि होननानै सानसुमैफोरा मुख'दों। बे थावनियाव 1000 बोसोरसो थानाय उनाव बद' राव रायग्रा हानजाया गावनानै सिननि सोनाब बड' हादाबाव थाफैयो। बे "बड'" हादाबनिफ्रायनो सा भारत, नेफाल, भुटान बादि ओनसोलावबो बायदि बायदि थांखि लानानै दावबायनानै थाफैदोंमोन। दा समाव बर'फोरा एबा बड'फोरा सा - सानजा भारतावनो बांसिनै गोसारनानै दं। राव आरो सुबुं बिगियानगिरिफोरनि "बर'" सोदोबखौ "बड'" सोदोबनिफ्रायनो जाबोदों होननानै बुङो। "बड'" सोदोबखौ गुबुन गुबुन बिथिंजों सोमोनदो लाखिनानै जोनोम जालांनायनि बाथ्रा बुंदों सानसुमैफोरा । "बर'" सोदोबखौ "जारिमिना जोंनो मा दिनथियो" रायथायनि रायथायगिरि राहुल राज दैमारिया फोरमायदोंदि - बर'फोरा साइबेरियानिफ्राय फैनानै सिननि खोला- सोनाब ओनसोल तिब्बताव थाग्रा खुलि गायसनफैदोंमोन। बेव थानाय समाव बिसोरखौ "भोट एबा बोड" मुं होदोंमोन एबा बुङोमोन। बे सोदोब "भोट एबा बोड" नि ओंथिया  "सोदोमस्रि गोनां एबा बद गोनां" आरो बै सोदोबनिफ्रायनो "बर'" सोदोबा जाबोदों एरै - भोट एबा बोड > बड > बड' > बड़' > बर' । ड. बिरिनसि कु. बरुवा आरो बिसनु प्रसाद राभानि मथेब्ला - इन्द' मंग'लियाफोरा तिब्बताव थानाय समावनो बुरलुंबुथुर दैमा आरो बिनि दालाय दैसाफोरजों दैमानि हायेनाव फैनानै सा- सानजा भारताव जि- फाथोनि फालांगि खालामफैयोमोन। बे समाव बिसोरो गावसोरखौ "ति- बद" एबा "बद" होननानै सिनायथि होयोमोन आरो बे सोदोबनिफ्रायनो "बर"' सोदोबा सोमजिदों एरै - तिबद एबा बद > बद' > बर' । प्रपेसर मन'रन्जन लाहारिनि बादिब्ला - हिमालयनि साहा आरो सिननि सोनाब-खोला ओनसोलखौ एबा हादाबखौ 'बड" एबा "बिमा हादाब' बुङोमोन। बिमा हादाबनि गुबुन गुबुन एलेखाखौ "बड" सोदोब दाजाबदेरफानानै खारियोमोन, जेरै - कुरबड, हरबड, तिबड एबा तिब्बत बायदि बायदि। बे हादाबनि एलेखाफोराव थानाय सुबुंफोरखौ "बड' एबा बोडो एबा बड'फिसा" बुङोमोन। बे "बड' एबा बोडो एब बदद'" मुंनि जायगानिफ्राय फैनायखाय बर'फोरखौ "बड'फिसा > बड'सा > बर'सा" जादों होननानै  राममहन नाथ आबो बुंदों। लिरगिरि बकुल सनद्र बसुमतारिनि मथेबा 'बड एबा 'बर सोदोबा 'बुद्द'' सोदोबनिफ्राय फैनाय होननानै बुंदों गावनि "Bodo civilisation in India" मुंनि बिजाबाव। बिथाङा मुखदोंदि "बुद्द' "सोदोबा "बड, बद एबा बाद" निफ्राय महर मोननाय, जायफोरनि ओंथिया "गियान एबा मोनदांनाय एबा बद" । बुद्द' सानस्रिया (Buddhism) गोसारनायनि लोगोयाव ग'साइ बुद्द'याबो बयजोंबो मिथिजादोंमोन। "बुद्द'" सोदोबखौ ग्रिक, कुसान, फारसि सुबुंफोरा रिंसार होनायाव हेंथा मोननानै "बडड' एबा बद'" होननानै रिंसार होयोमोन। बिदिनो "बद"' जादों बुद्द' सानस्रिनि सिबियारिफोरा गावसोरखौ बुद्द'नि फिसा बुद्द'नि फिसा होननानै सिनायथि होदोंमोन। बिनिखायनो " बुद्द' " सोदोबजों "सा" फिसा एबा खुदिया फोरमायग्रा दाजाबदाखौ दाजाबफानानै "बड'सा" निफ्राय "बर'सा"  सोदोबफोरा जोनोम जादों एरै - बुद्द' एबा बौध्द एबा बुध्द > बदद' > बद' + सा > बड'सा > बर'सा। खायसेनि बादिब्ला हवांह' - इयांसिखियां दैखंखुलि सोदोमस्रि सेरफांनिफ्राय सिन - तिब्बतनि लामाजों भारताव हाबफैनायखाय बै सुबुंफोरखौ बड' > बर' होननानै बुङो। सादारन सुबूंनि खुगा खुगा खोनानाय बादिबा "बर'" सोदोबा 'आर्य' रावनि मानगोनां सोदोब। बेनि ओंथिया "देरसिन एबा गेदेर" खौ फोरमायो। बर' ( एबा बड़', आर्यफोरा 'र' नि सोलाय 'ड़' रिंसार बाहायोमोन) सुबुंफ्रा गोदो गोदाय सा- भारत, सा- सानजा भारतखौ खुंबोदोंमोन गावसिनि गोगोम गोहो बोलोजों आरो संसाराव गावसिनि गोजौ माननि मासिखौ दिनथिनो हाबोदोंमोन। बै समाव बर'फोरखौ गुबुनारिफोरा मान होनानै "बर'" होननानै आर्यफोरा बुंबोदों। बे खुगा खुगा खोनानाय बाथ्राया हाटसननि  "बड'" सोदोब बाहायनायनि सिगां बाहायजादोंमोन होननानै मासि आवग्रिनो सानो एबा नाजायो। नाथाय बिनि गुबै गुमुर मोना होनजायो मानोना बियो खुगा थुनलाइनि बाथ्रा। गुबुन गुबुन सावरायगिरिनि थारबुंथि बादिब्ला "बर'" सोदोब 'बद' ' सोदोबनिफ्रायनो जाबोदों एरै - बड' एबा बद' > बड़' एबा बर' । राव बिगियानगिरि आरो सुबुं बिगियानगिरिनि बादिब्ला "बर'" सोदोबा बड' फोलेरनि फिसा मोनसे हारिसाखौ फोरमायो, जाय हारिसाया आसामाव ट्रायबेल महर लानानै दं। बे बर' हारिसायानो बड' फोलेरनि गाहाय हारि, बुंनो थाङोब्ला एखेयानो। सावरायगिरिफ्राबो बड' एबा बर'नि फाराग होया। बर' एबा बड' राव रायग्रा सुबुंफोरखौ गुबुन गुबुन मुङैबो दाबो मिथिनानै दं आरो सिगां समावबो मिथिबोदों। बर' एबा बड' सुबुंहा माखासे फिसा फिसा हारिसाफोर दं। बिसोरनि मादाव बर', दिमासा, गार', तिवा, देवरि, टिफ्रा, सन'वाल कसारि, मेसि, राभा, कस, हाजं बायदि बायदि। बर'फोरखौ रामायन, महाभारत, पुरान, जगिनि तनत्र, संस्कृत थुनलाय जारिमिन बिलायाव बायदिसिना मुङै खारिबोदों एबा खारिलांदों। बेफोरनि मादाव - किरात, दानब, असुर, म्लेस, राइख'स एबा राख'स, मेस, खासर, कचचर, कसारि, ट्राइबेल, जन'जाति, उपजाति, अनार्य बायदि बायदि। बेफोर मुंफोरा मोनफा मोनफा सोदोमस्रि उनदै (हिन/ गाहाय) फोरमायो। बेफोर सावरायथाया रोखा खालामनो हायोदि बड' एबा बर' सोदोबजों सा- सानजा भारतनि मंग'लिया सुबुंफोरखौ मख'नाया बावैसो गोदान, बिसोरहा बि सोदोबनि सिगां थि मुंजों खारि जाबोयाखै। फारसेथिं बर' सुबुंफोरा बौध्द सानस्रि एबा दोहोरोम, तिबड एबा तिब्बतजों खाथि सोमोनदो दं। बिसोरनो सिगां सोदोमस्रि गायसंगिरि । फंसे बाथ्राजों बुङोब्ला "बर' एबा बड'" सोदोबा ओंथिबां।***

बिजाबहुं (Bibliography):- -

1. नारजि, भबेन  : बर' कसारिनि समाज आरो हारिमु। सिरां पाब्लिकेसन बर्ड, काजलगाव, सिरां, बिटिएदि, आसाम, दिहुनगाद' - 2014   । 2.लाहारि, मन'रन्जन : बर' थुनलाइनि जारिमिन।  प्रदिप कुमार भौमिक, अनसुमै लाइब्रेरि, आरएनबि र'ड, कक्राझार, बिटिएदि, आसाम, दिहुनगाथाम - 2008   । 3. Basumatary, Bakul Ch. : Bodo Civilisation In India. Mr. Daorao Dekhreb Narzary, Vill. - Mailing Nwgwr, P.O. - Santatola, Kokrajhar, BTAD-, Assam, Pin. - 783370, 1st Edition - December/2009. 4. Boro, Madhu Ram : The Historical Development Of Boro Language. NL Publication, Panbajar, Guwahati - 1, Edition - 2014. 5. समनि बिबुंसार। दानथामारि लाइसि, नैथि बोसोर, ब्रैथि बिसान, 2012 । दिहुनगिरि आरो फोसावगिरि - दुलाराय बर' फरायसा आफाद/ ABSU.